দিস ইজ হোয়াট উইনিং লুকস লাইক

দিস ইজ হোয়াট উইনিং লুকস লাইক হল বেন অ্যাণ্ডারসনের ২০১৩ সালের একটি তথ্যচিত্র। ২০০১-২০২১ সালের আফগানিস্তানের যুদ্ধের সময় আন্তর্জাতিক নিরাপত্তা সহায়তা বাহিনী (আইএসএএফ) আফগান জাতীয় নিরাপত্তা বাহিনী (এএনএসএফ) কে প্রশিক্ষণ দিয়েছিল এবং গুরুত্বপূর্ণ সরকারি প্রতিষ্ঠান পুনর্নির্মাণে সহায়তা করেছিল। এই প্রচেষ্টায় তারা যে সমস্যার সম্মুখীন হয়েছিল, এই চলচ্চিত্রের মাধ্যমে তা তুলে ধরা হয়েছে। মার্কিন জেনারেল জন আর. অ্যালেনের ২০১৩ সালের একটি উক্তি নিয়ে চলচ্চিত্রটির শিরোনাম তৈরি করা হয়েছে।

ছবিটি ২০১৩ সালের ফ্রন্টলাইন ক্লাব অ্যাওয়ার্ড ফর ব্রডকাস্ট সম্মান পেয়েছে।

 পটভূমি 

২০০১ সালে ১১ সেপ্টেম্বরের হামলার পর, মার্কিন যুক্তরাষ্ট্র আফগানিস্তানে আক্রমণ শুরু করে যার ফলে তালেবান-শাসিত আফগানিস্তান ইসলামি আমিরাত সরকারের উৎখাত হয়। এরপর জাতিসংঘে পাস হয় জাতিসংঘের নিরাপত্তা পরিষদের প্রস্তাব ১৩৮৬, যেখানে একটি স্থায়ী আফগান সরকার গঠন এবং আন্তর্জাতিক নিরাপত্তা সহায়তা বাহিনী (আইএসএএফ) গঠনের রূপরেখা দেওয়া হয়েছিল। আইএসএএফ-এর প্রাথমিক লক্ষ্য ছিল আফগান জাতীয় নিরাপত্তা বাহিনী (এএনএসএফ) কে প্রশিক্ষণ দেওয়া এবং গুরুত্বপূর্ণ অবকাঠামো পুনর্নির্মাণ করা। ২০০৩ সালে ন্যাটো এই মিশনের নেতৃত্ব গ্রহণ করে এবং মোট ৪২টি দেশ আইএসএএফ-এ সৈন্য প্রেরণ করে, যার মধ্যে ন্যাটোর সকল সদস্য দেশগুলিও অন্তর্ভুক্ত ছিল। ২০১০ সালের মধ্যে, আইএসএএফ-এর সিংহভাগ সৈন্যই ছিল মার্কিন যুক্তরাষ্ট্রের।

এর আগে, ২০০৭ সালে, আফগানিস্তানের হেলমান্দে তালেবানদের বিরুদ্ধে যুদ্ধরত "অপ্রতুল মানবসংখ্যার [এবং] অপ্রতুল অস্ত্রসহ" ব্রিটিশ সশস্ত্র বাহিনীর তথ্য অ্যাণ্ডারসন সামনে এনেছিলেন।

আফগানিস্তানে ন্যাটো বাহিনীর প্রধান হিসেবে কাজের শেষ দিনে মার্কিন জেনারেল জন আর. অ্যালেনের করা একটি উক্তি হলো এই ছবিটির শিরোনাম।

 সারসংক্ষেপ 

এই তথ্যচিত্রটির কাজ ২০১২ সালের ডিসেম্বরে শুরু হয়। মার্কিন সেনা আফগানিস্তান ছেড়ে যাওয়ার পর দেশের দায়িত্ব গ্রহণের জন্য তারা আফগান জাতীয় সেনাবাহিনী এবং আফগান জাতীয় পুলিশকে প্রশিক্ষণ দেওয়ার যে প্রচেষ্টা চালিয়েছিল অ্যাণ্ডারসন সেটিকেই তুলে ধরার চেষ্টা করেছেন। এই চলচ্চিত্রটি একটি ত্রুটিপূর্ণ অবস্থান্তরের চিত্র তুলে ধরেছে, যেখানে আফগান পুলিশ কমান্ডার এবং অন্যান্য প্রাপ্তবয়স্ক পুরুষদের দ্বারা 'বাচ্চা বাজি' নামক একটি সাংস্কৃতিক প্রথার নামে অল্পবয়সী ছেলেদের ওপর ব্যাপক যৌন নির্যাতন ও হত্যার ঘটনা উন্মোচিত হয়েছে। এছাড়া এতে আফগান নিরাপত্তা বাহিনীর মধ্যে আফিম ও গাঁজার মতো মাদকের প্রতি আসক্তি, দুর্নীতি, অভ্যন্তরীণ হামলা ও দ্বৈত গুপ্তচরের উপস্থিতি এবং আফগান কর্মকর্তাদের দ্বারা বন্দিদের অন্যায়ভাবে আটকে রাখার বিষয়টিও ফুটে উঠেছে। আফগান কর্মকর্তারা সমস্যাগুলি সমাধান করতে এবং দোষীদের বিচার করতে খুব একটা আগ্রহী ছিলেন না।

চিত্রগ্রহণের সময়, একজন দায়িত্বপ্রাপ্ত আফগান কমান্ডারের অধীনে থাকা একজন সৈনিক সেই কমান্ডারকে হত্যার চেষ্টা করেছিল। পুলিশ কমান্ডারদের নির্যাতন থেকে বাঁচার জন্য পালাতে চাওয়া চারজন ছেলেকে গুলি করা হয়েছিল, যার মধ্যে তিনজনের মৃত্যু হয়েছিল। আজ পর্যন্ত, নির্যাতনের জন্য দায়ী কোন কমান্ডারকে গ্রেপ্তার বা এর তদন্ত করা হয়নি।

মার্কিন যুক্তরাষ্ট্র এবং ব্রিটিশ কর্মকর্তারা খবর পাচ্ছিলেন যে সেনারা আফগানিস্তানে সফল হচ্ছে এবং তারা সেটি প্রচারও করেন। কিন্তু স্থলভাগে থাকা সৈন্য, যেমন পুলিশ উপদেষ্টা দলের কমান্ডিং অফিসার যুক্তরাষ্ট্রের মেরিন মেজর বিল স্টিউবারের বিশ্বাস অন্যরকমই ছিল। স্টিউবার ব্যাপক দুর্নীতির বর্ণনা দিয়েছেন, সরবরাহ থেকে গোলাবারুদ এবং চালান থেকে জ্বালানি সরিয়ে নেওয়ার উদাহরণ দিয়েছেন। তিনি আরও দাবি করেছিলেন অব্যবহারযোগ্য যানবাহনের জন্য তেল ও জ্বালানির অর্থ নেওয়া হয়েছিল। তিনি ব্যাখ্যা করেন যে যারা  নিয়মিতভাবে বেসামরিক লোকদের লুট করে, হত্যা করে এবং শিশুদের নির্যাতন করে, এমন লোকদের সঙ্গে কাজ করার চাপ কতটা কঠিন। তিনি আরও বলেন, “এগুলো কিছুদিন পর আপনাকে মানসিকভাবে ক্ষয় করে ফেলে।”

ঘটনাগুলির সারসংক্ষেপ হিসেবে অ্যাণ্ডারসন বলেন, "এখন কাজ শুধু বেরিয়ে আসা এবং নিজেদের সম্মান রক্ষা করা। আমরা আমাদের লক্ষ্য অর্জন করেছি বলে চলে যাচ্ছি না। আমরা চলে যাচ্ছি কারণ আমরা সেই লক্ষ্য অর্জনে হাল ছেড়ে দিয়েছি।"

 বাচ্চা বাজি 
আফগানিস্তানে শিশু নির্যাতন অবৈধ হলেও সেখানে এই প্রথা অব্যাহত রয়েছে। প্রভাবশালী ঊর্ধ্বতন কর্মকর্তাদের কাছে এটি ব্যাপক ভাবে প্রচলিত। ইসলামী আইনকে নির্বাচিতভাবে ব্যাখ্যা করা এবং সমকামিতা কি সেই ব্যাপারে উদার ব্যাখ্যা গ্রহণ করার মাধ্যমে এই চর্চাটি মূলত বয়ঃসন্ধির আগের ছেলেদের সঙ্গে সম্পর্কের ধারণা ও সমাজে নারীর মূল্যের প্রতি দৃষ্টিভঙ্গি প্রকাশ করে। ছেলেরা ধন-সম্পদ এবং মর্যাদার প্রতীক হিসেবে কামনা করা হয়, যা ঘোড়দৌড় বা কুকুরের লড়াইয়ের চেয়ে খুব বেশি আলাদা নয়। একজন অনুশীলনকারীর মতে, "ছেলে থাকা আমাদের জন্য একটি রীতি হয়ে দাঁড়িয়েছে। যে কেউ নিজেকে জাহির করতে চায়, তার একটি ছেলে থাকা উচিত"।

 প্রাপ্তি 
ফরেন পলিসি তে একজন অতিথি কলামিস্ট লিখেছেন যে ছবিটি "হেলমান্দ এবং আফগানিস্তানের বেশিরভাগ জোট বাহিনীর অভিজ্ঞতা কি তা দেখায়"।"A Guy in Afghanistan" (Best Defense guest columnist). Posted by Ricks, Thomas E. "'This is What Winning Looks Like'?" Foreign Policy. Wednesday June 5, 2013. Retrieved on June 18, 2013. ছবিটি ২০১৩ সালের ফ্রন্টলাইন ক্লাব অ্যাওয়ার্ড ফর ব্রডকাস্ট সম্মান পেয়েছে।

 পরিণতি 
২০২০ সালের নভেম্বরে এক সাক্ষাৎকারে, অ্যাণ্ডারসন জানান যে স্টিউবার ক্রমাগত ঊর্ধ্বতন কর্মকর্তাদের কাছে বাচ্চা বাজি সহ নির্যাতনের অনুশীলনের বিষয়ে রিপোর্ট করে গেছেন, এর ফলে তার সামরিক জীবন ক্ষণস্থায়ী হয়ে পড়ে।

 আরও দেখুন 

 আফগানিস্তানে যুদ্ধ (২০০১-২০২১)

 তথ্যসূত্র 

 বহিঃসংযোগ 

 " দিস ইজ হোয়াট উইনিং লুকস লাইক ।" - ভাইসের ইউটিউব অ্যাকাউন্ট
 " আফগানিস্তানে জেডেমোরালাইজার্ড ।" এনআরসি হ্যান্ডেলব্লাড । ২০ মে ২০১৩।

বিষয়শ্রেণী:শিশু নির্যাতন সম্পর্কে প্রামাণ্য চলচ্চিত্র
বিষয়শ্রেণী:মার্কিন প্রামাণ্য চলচ্চিত্র
বিষয়শ্রেণী:২০১৩-এর চলচ্চিত্র